******

***ข่าวประชาสัมพันธ์***

**เอสซีจี เดินหน้าปกป้องบุคลากรทางการแพทย์ ล่าสุดส่งมอบ “อุปกรณ์ป้องกันเชื้อฟุ้งกระจาย”**

**ให้ รพ. เฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ระยอง**

**ช่วยลดความเสี่ยงติดเชื้อโควิด-19**

**ธุรกิจเคมิคอลส์ เอสซีจี** ส่งมอบอุปกรณ์ป้องกันเชื้อฟุ้งกระจาย ประกอบด้วย **กล่องป้องกันเชื้อฟุ้งกระจาย** ผลิตจากอะคริลิก Shinkolite จำนวน 5 ชุด และ**ชุด DIY Aerosol Guard** จากเอสซีจี จำนวน 5 ชุด ให้แก่ โรงพยาบาลเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ระยอง เพื่อช่วยลดการแพร่กระจายของเชื้อโควิด-19 จากผู้ป่วยสู่ภายนอก และลดความเสี่ยงในการติดเชื้อให้กับบุคลากรทางการแพทย์ใน จ.ระยอง โดยมี **นายแพทย์ศุภชัย เอี่ยมกุลวรพงษ์ รองผู้อำนวยการฝ่ายการแพทย์ โรงพยาบาลเฉลิมพระเกียรติฯ** เป็นผู้รับมอบ

นายแพทย์ศุภชัย กล่าวว่า “อุปกรณ์ป้องกันเชื้อฟุ้งกระจายทั้ง 2 รูปแบบจากเอสซีจี มีประโยชน์อย่างมากสำหรับบุคลากรทางการแพทย์ เพราะช่วยป้องกันการฟุ้งกระจายของเชื้อโรคต่าง ๆ ทำให้บุคลากรทางการแพทย์มีความมั่นใจในความปลอดภัยระหว่างการรักษาและการทำหัตถการมากยิ่งขึ้น ช่วยลดโอกาสการติดเชื้อจากผู้ป่วย นอกจากนี้ อุปกรณ์ป้องกันเชื้อฟุ้งกระจายทั้ง 2 แบบนี้ มีขนาดที่เหมาะสม สามารถนำมาปรับใช้กับอุปกรณ์ทางการแพทย์ที่มีอยู่แล้วได้เป็นอย่างดี เช่น ชุด **DIY Aerosol Guard** แบบเต็มตัว สามารถใช้ร่วมกับเตียงผู้ป่วยได้อย่างพอเหมาะ ช่วยลดการแพร่กระจายของเชื้อสู่ภายนอกระหว่างการเคลื่อนย้ายผู้ป่วย ส่วน**กล่องป้องกันเชื้อฟุ้งกระจายแบบใส** สามารถช่วยปฏิบัติการใส่ท่อหายใจได้เป็นอย่างดี”

ทั้งนี้ ธุรกิจเคมิคอลส์ เอสซีจี ได้จัดทำ**กล่องป้องกันเชื้อฟุ้งกระจาย** ซึ่งผลิตจากแผ่นอะคริลิก Shinkolite ที่มีความใส สะอาด ช่วยให้แพทย์มองเห็นได้อย่างชัดเจนขณะใช้ครอบบริเวณศีรษะของผู้ป่วยติดเชื้อที่ระบบหายใจล้มเหลวระหว่างปฏิบัติการใส่ท่อช่วยหายใจ และ**ชุด DIY Aerosol Guard** จากเอสซีจี ซึ่งเป็นชุดอุปกรณ์ป้องกันเชื้อฟุ้งกระจายแบบถอดประกอบได้ด้วยตนเอง ติดตั้งได้ง่าย น้ำหนักเบา สามารถเปลี่ยนฟิล์มพลาสติกที่คลุมโครงสร้างได้บ่อยครั้งตามที่ต้องการ จึงสะอาด ปราศจากเชื้อโรค มี 2 รูปแบบ ได้แก่ แบบครึ่งตัว และแบบเต็มตัว ภายในชุด DIY มีอุปกรณ์ครบชุดพร้อมใช้งาน อาทิ ท่อและข้อต่อพีวีซีจากเอสซีจี เพื่อประกอบเป็นโครงสร้าง และแผ่นฟิล์มพลาสติกช่วยลดการฟุ้งกระจายของเชื้อ

นอกจากโรงพยาบาลเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ระยอง ธุรกิจเคมิคอลส์ เอสซีจี ยังเร่งส่งมอบอุปกรณ์ดังกล่าวให้โรงพยาบาลอีก 8 แห่งในจังหวัดระยอง ได้แก่ โรงพยาบาลศูนย์ระยอง โรงพยาบาลเขาชะเมาเฉลิมพระเกียรติ 80 พรรษา โรงพยาบาลชุมชนแกลง โรงพยาบาลชุมชนวังจันทร์ โรงพยาบาลชุมชนบ้านค่าย โรงพยาบาลชุมชนบ้านฉาง โรงพยาบาลชุมชนปลวกแดง และโรงพยาบาลนิคมพัฒนา รวมจำนวนทั้งสิ้น 70 ชุด

สำหรับการส่งมอบอุปกรณ์ป้องกันเชื้อฟุ้งกระจายเพื่อป้องกันความเสี่ยงจากเชื้อโควิด-19 ในครั้งนี้ มี **นายสมชาย หงษ์สุวรรณ CSR Manager ธุรกิจ เคมิคอลส์ เอสซีจี นายสมยศ สมบัติชัยศักดิ์ Manufacturing Division Manager บริษัท ไทยเอ็มเอ็มเอ จำกัด** และ**นายปัญจพล นาคมูล Pipe & Fitting Production Department Manager บริษัท นวพลาสติกอุตสาหกรรม จำกัด** ร่วมส่งมอบนวัตกรรม

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*